Produkto specifikacijos reikšmingo pakeitimo paraiškos paskelbimas pagal Europos Parlamento ir Tarybos reglamento (ES) Nr. 1151/2012 dėl žemės ūkio ir maisto produktų kokybės sistemų 50 straipsnio 2 dalies a punktą

(2020/C 115/06)

Šiuo paskelbimu suteikiama teisė per tris mėnesius nuo šio paskelbimo dienos pareikšti prieštaravimą paraiškai pagal Europos Parlamento ir Tarybos reglamento (ES) Nr. 1151/2012 (1) 51 straipsnį.

PRODUKTO SU SAUGOMA KILMĖS VIETOS NUORODA ARBA SAUGOMA GEOGRAFINE NUORODA SPECIFIKACIJOS REIKŠMINGO PAKEITIMO PATVIRTINIMO PARAIŠKA

Pakeitimo patvirtinimo paraiška pagal Reglamento (ES) Nr. 1151/2012 53 straipsnio 2 dalies pirmą pastraipą

„Piave“

ES Nr. PDO-IT-0686-AM02 – 2019 4 5

SKVN (X) SGN ()

1. Pareiškėjų grupė ir teisėtas interesas

„Consorzio di tutela del formaggio „Piave“ DOP“ (SKVN „Piave“ žymimo sūrio apsaugos asociacija), kurios buveinė yra Via Nazionale 57/A, 32030 Busche di Cesiomaggiore (BL).

Asociaciją sudaro sūrio „Piave“ gamintojai ir ji turi teisę teikti pakeitimo paraišką pagal 2013 m. spalio 14 d. Žemės ūkio, maisto produktų ir miškų ūkio politikos ministerijos sprendimo Nr. 12511 13 straipsnio 1 dalį.

2. Valstybė narė arba trečioji šalis

Italija

3. Keičiama (-os) produkto specifikacijos dalis (-ys)

☐ Produkto pavadinimas

☒ Produkto aprašymas

☐ Geografinė vietovė

☐ Kilmės įrodymas

☒ Gamybos metodas

☐ Ryšys su geografine vietove

☐ Ženklinimas

☐ Kita [patikslinti]

4. Pakeitimo (-ų) rūšis

☒ Produkto su registruota SKVN arba SGN specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

☐ Produkto su registruota SKVN arba SGN, kurio bendrasis (arba lygiavertis) dokumentas nepaskelbtas, specifikacijos pakeitimas, kuris nėra laikytinas nereikšmingu pagal Reglamento (ES) Nr. 1151/2012 53 straipsnio 2 dalies trečią pastraipą.

5. Pakeitimas (-ai)

Produkto aprašymas

Patikslintos sūrio savybės. Pakeitimas susijęs su 2 straipsnio paskutine pastraipa (produkto savybės) ir bendrojo dokumento 3.2 punkto paskutine pastraipa.

Dabartinis tekstas:

„Konsistencija ir išvaizda: sūris pasižymi tuo, kad yra neakytas. „Fresco“ tipo sūris – baltas ir vientisas, tačiau brandinamas įgauna šiaudų geltonumo spalvą ir tampa sausesnės, labiau grūdėtos ir trapesnės konsistencijos, o „Vecchio“, „Vecchio Selezione Oro“ ir „Vecchio Riserva“ tipų sūris įgauna lengvą ir jam būdingą sluoksniavimąsi.“

Pakeistas tekstas:

„Konsistencija ir išvaizda: „Fresco“ tipo sūris – neakytas, kompaktiškas, šviesios spalvos ir vientisas, tačiau brandinamas įgauna tamsesnę spalvą ir tampa sausesnės, labiau grūdėtos ir trapesnės konsistencijos. Visų tipų sūryje gali būti leidžiamos mažos skylutės ir nežymūs nelygumai (sluoksniavimasis), tačiau neleidžiama, kad susidarytų aiškiai matomos ir (arba) dėl propiono rūgšties bakterijų veiklos atsirandančios skylutės.“

Siūlomo pakeitimo tikslas – tinkamiau apibrėžti SKVN „Piave“ juslines savybes įtraukiant pieno sektoriui tinkamesnę ir aktualesnę terminiją. Brandesnių sūrių spalvos apibrėžtis išplėsta į ją įtraukiant ne vien šiaudų geltonumo spalvą, kad būtų geriau atspindėta tamsesnė ir įvairesnė šių sūrių spalva. Sūrių spalvą lemia metų laikas, kuriuo jie gaminami, o tai taip pat priklauso nuo karvių pašaruose esančių augalų žiedų.

Dėl skylučių buvimo primenama, kad SKVN „Piave“ žymimas sūris yra neakytas sūris, kuris kartais gali turėti mažų skylučių, susidariusių dėl mechaninių ar kitų priežasčių, viena vertus, dėl įvairių presavimo sistemų ir, kita vertus, dėl to, kad natūraliose pradinėse kultūrose yra nedaug dujas išskiriančių mikroorganizmų kolonijų. Žinoma, reikia vengti aiškiai matomų skylučių susidarymo, ypač dėl propiono rūgšties bakterijų veiklos, nes tai yra neįprastos ir nekontroliuojamos fermentacijos požymis. Taip pat paaiškinta, ką reiškia terminas „sluoksniavimasis“.

Šie pakeitimai būtini, nes ankstesnė formuluotė nesuteikia jokio lankstumo tikrinant šias savybes, todėl kai kurie sūriai gali nebūti sertifikuojami kaip sūriai „Piave“, nors ir turi reikiamas savybes.

Gamybos metodas

Buvo pakeista produkto specifikacijos 5 straipsnio ir bendrojo dokumento 3.3 punkto pastraipos dėl žaliavų gamybos formuluotė, kiek tai sietina su galvijų veislėmis ir karvių pašarais.

Dabartinis tekstas:

„Sūris „Piave“ gaminamas tik iš šio dokumento 3 straipsnyje nurodytoje vietovėje gauto pieno, kurio bent 80 % primelžiama iš gamybos vietovei būdingų galvijų veislių, kurios yra ypač atsparios ir tinkamos auginti kalnuotose vietovėse, t. y. veislių Bruna Italiana, Pezzata Rossa Italiana ir Frisona Italiana, galvijų.“

Pakeistas tekstas:

„Sūris „Piave“ gaminamas tik iš šio dokumento 3 straipsnyje nurodytoje vietovėje gauto pieno. Bent 80 % pieno primelžiama iš gamybos vietovei būdingų galvijų veislių, kurios yra ypač atsparios ir tinkamos auginti kalnuotose vietovėse, t. y. veislių Bruna Italiana, Pezzata Rossa Italiana, Frisona Italiana, Grigio Alpina, galvijų ir šių veislių galvijų mišrūnų.“

Šiuo pakeitimu siekiama vėl įtraukti vietinę veislę Grigio Alpina, kurios anksčiau buvo atsisakyta dėl mažesnio produktyvumo, tačiau kuri pastaraisiais metais buvo iš naujo atrasta dėl savo išskirtinės kaimiškos prigimties ir gebėjimo prisitaikyti prie kalnuotų vietovių. Įrodyta, kad veislė Grigio Alpina, vidutinio dydžio kaimiškų ir ekonomiškų karvių, turinčių stiprų instinktą maitintis net ir nepasiekiamose ganyklose, veislė, yra ypač tinkama šios vietovės gamtos ištekliams naudoti. Veislės Grigio Alpina galvijų, kurie taip pat naudojami mėsai gaminti, dvejopa paskirtis ir ypatingas tinkamumas kalnuotoms vietovėms yra savybės, kurios vis labiau skatina vėl auginti šios veislės karves kalnuotoje Beluno provincijos vietovėje esančiuose ūkiuose. Sūris, pagamintas iš veislės Grigio Alpina galvijų pieno, visiškai atitinka sūrio „Piave“ savybes. Taip pat aiškiai nurodyta dar viena galvijų auginimo ypatybė, būdinga kalnams, taigi ir visai sūrio „Piave“ gamybos vietovei, t. y. dažnas minėtų galvijų veislių kryžminimas. Tradiciškai kalnuotų vietovių ūkiuose, kurie nėra itin tinkami tikslinei genetinei atrankai, buvo naudojami įprasti bandos palikuoniai.

Dabartinis tekstas:

„Racione negali būti tokių draudžiamų pašarų:

— pramoninių vaistinių pašarų;

— daržovių, vaisių ir rapsų;

— karbamido, karbamido fosfato, biureto.“

Pakeistas tekstas:

„Racione negali būti tokių pašarų:

— pramoninių vaistinių pašarų;

— tiesiogiai vartojamų šviežių daržovių, vaisių ir rapsų;

— karbamido, karbamido fosfato, biureto.“

Šiuo pakeitimu siekiama paaiškinti, kad daržoves, vaisius ir rapsus draudžiami naudoti pašarams tik tuo atveju, jei jie suvartojami tiesiogiai ir švieži, nes jų drėgnis gali sukelti nepageidaujamą fermentaciją, dėl kurios pasikeičia pieno juslinės savybės. Tačiau šios problemos nekyla, jei tie patys produktai karvių pašarui naudojami džiovinti arba koncentruoti, todėl nėra reikalo uždrausti tokių pašarų karvių racione.

Būdvardis „draudžiami“ pakartoja žodžių junginio „negali būti“ reikšmę, todėl buvo išbrauktas.

5 straipsnis. Saugojimas, surinkimas ir transportavimas

Atnaujinta informacija apie pieno surinkimo metodą.

Dabartinis tekstas:

„Surenkamas dviejų arba keturių melžimų pienas, nuo pirmojo melžimo iki perdirbimo turi praeiti ne daugiau kaip 72 val.“

Pakeistas tekstas:

„Surenkamas per ne ilgesnį kaip trijų dienų iš eilės laikotarpį primelžtas pienas.“

Šiuo pakeitimu siekiama atsisakyti dviejų ar keturių melžimų, kurie suprantami kaip tradiciniai melžimai, t. y. du kartus per dieną, sampratos. Pradėjus naudoti automatinį melžimą atsirado galimybė padidinti per dieną paeiliui atliekamų melžimų skaičių. Moksliniu požiūriu automatinio melžimo sistemų naudojimas pieno savybėms nekenkia; pieno sudėtis riebalų kiekio ir baltymų dalies požiūriu statistiškai yra palyginama su tradiciškai pamelžto pieno sudėtimi. Iš tiesų, naudojant šias sistemas gerinama karvių sveikata, nes sumažinamas stresas, keliamas karves melžiant tik du kartus per dieną laktacijos piko metu. Galimybė melžti daug pieno dažniau nei du kartus per dieną reiškia, kad tešmeniui ir speniams sukeliamas mažesnis stresas, pagerėja mikrobiologinė pieno kokybė, sumažėja mastito atvejų. Be to, tai pagerina reologines pieno savybes, kurios yra varškės grūdelių tvirtumo matas, t. y. to, kaip greitai jie reaguoja į šliužo fermento poveikį ir kiek yra atsparūs mechaniniam varškės pjaustytuvo, naudojamo jiems atskirti, poveikiui.

Kalbant apie pieno surinkimo ir (arba) perdirbimo laiką, pakeitimas susijęs su tuo, kad dabartinės melžimo ir šaldymo sistemos ir pieno laikymo sąlygos ūkyje užtikrina optimalius produktų higienos standartus ir daugiau dienų nei anksčiau išsaugo pieno savybes, o tai reiškia, kad nebereikia riboti laiko, kuris praeina nuo pieno surinkimo iki perdirbimo. Visa tai pagrindžiama perdirbimo tyrimais ir mikrobiologinių tyrimų rezultatais, iš kurių matyti, kad pienas yra tinkamas perdirbti ilgiau kaip tris dienas po melžimo.

Šis pakeitimas turėtų atitikti smulkiųjų gyvulių augintojų, kurie dažnai, ypač žiemą, susiduria su eismo sąlygomis, kurias paveikia įprastos kalnų oro sąlygos, poreikius.

Terminis apdorojimas

Terminio apdorojimo metodas suderintas su faktinėmis gamybos galimybėmis.

Dabartinis tekstas:

„Pieno pasterizavimas 16 sekundžių 72 °C +/- 2 °C temperatūroje, po kurio fosfatazės tyrimo reakcija yra neigiama.“

Pakeistas tekstas:

„Terminis apdorojimas Pienas, naudojamas SKVN žymimam sūriui „Piave“ gaminti, gali būti pasterizuotas.“

Šios pastraipos pakeitimas grindžiamas tuo, kad apdorojimo parametrai gali skirtis priklausomai nuo naudojamos sistemos tipo. Todėl taip pat būtina numatyti sistemas, kuriomis gaunamas toks pat rezultatas taikant skirtingą trukmę ir temperatūrą (pvz., vamzdiniai pasterizatoriai, palyginti su plokšteliniais pasterizatoriais). Todėl pasterizavimo etapas lieka nepakitęs, tačiau dėl pirmiau nurodytų priežasčių nenurodomos fiksuotos pamatinės vertės, nes jos neatsiejamos nuo pačios pasterizavimo apibrėžties ir yra reglamentuojamos specialiais teisės aktais.

Šis pakeitimas taip pat atitinka tam tikrų Beluno regiono įmonių, pavyzdžiui kalnų ūkių ar mažų kalnų pieninių, kurie neturi galimybės pasterizuoti pieno, reikalavimus. Šiuo pakeitimu laikantis tradicijų bus leidžiama naudoti žalią pieną.

Sūrio gamyba

Geriau apibrėžti tam tikri techniniai sūrio gamybos parametrai.

Dabartinis tekstas:

„Kaitinti 44–47 °C temperatūroje ir maišyti-palikti nusistovėti iš viso 1,5–2 val.“

Pakeistas tekstas:

„Kaitinti 44–47 °C temperatūroje.“

Pagal šį pakeitimą apdorojimo laiką bus galima pritaikyti prie naudojamos sistemos tipo. Įvairūs etapai gali skirtis priklausomai nuo cisternų rūšies ir talpos. Todėl buvo nustatyta, kad trumpiausios ir ilgiausios trukmės nustatymas riboja gamybos sistemų, kurias būtų galima naudoti, pasirinkimą.

Žodžių junginio „maišyti-palikti nusistovėti“ išbraukimas yra pateisinamas, nes šis etapas yra neatsiejama kaitintų sūrių gamybos technologijų dalis, o jo patikslinimas nebūtinas ir dėl to tekstas tampa tik sudėtingesnis.

Sūdymas

Dabartinis tekstas:

„Sūdymas atliekamas panardinant į sūrymą ne trumpiau nei 48 valandoms.“

Pakeistas tekstas:

„Sūdymas atliekamas panardinant į sūrymą.“

Bėgant metams buvo nustatyta, kad minimalios laikymo sūryme trukmės nustatymas yra labai ribojantis suvaržymas, dėl kurio šio etapo negalima pritaikyti skirtingoms gamybos sąlygoms. Iš tiesų sūdymo metodai ir trukmė yra nevienodi priklausomai nuo skirtingų sūrymo rūšių, kurios skiriasi pagal tūrį, vandens cirkuliacijos metodą, temperatūrą, panardinimo metodą, sūrymo valymo procedūras ir t. t. Šie skirtumai lemia skirtingą veiksmingumą, susijusį su druskos įsiskverbimu į sūrį, todėl manyta, kad tikslinga panaikinti minimalią panardinimo į sūrymą trukmę.

Šio apribojimo pašalinimas atitinka mažųjų įmonių gamybos poreikius, nes jos neturi automatinių sistemų ar darbuotojų, reikalingų griežtai valdyti šį etapą. Tačiau tinkamą sūdymo laipsnį garantuoja juslinės SKVN žymimo sūrio „Piave“ savybės.

BENDRASIS DOKUMENTAS

„Piave“

ES Nr. PDO-IT-0686-AM02 – 2019 4 5

SKVN (X) SGN ()

1. [SKVN arba SGN] pavadinimas (-ai)

„Piave“

2. Valstybė narė arba trečioji šalis

Italija

3. ŽEMĖS ŪKIO PRODUKTO ARBA MAISTO PRODUKTO APRAŠYMAS

3.1. Produkto rūšis

1.3 klasė. Sūriai

3.2. Produkto, kurio pavadinimas nurodytas 1 punkte, aprašymas

„Piave“ yra cilindro formos kaitinant pieną gaminamas kietas ir brandintas karvės pieno sūris.

Į rinką sūris „Piave“ pateikiamas tokių tipų:

„Fresco“ (šviežias): brandintas daugiau kaip 20 dienų ir mažiau kaip 60 dienų; skersmuo – 320 mm ± 20 mm; šono aukštis – 80 mm ± 20 mm; svoris –6,8 kg ± 1 kg.

„Mezzano“ (vidutiniškai brandintas): brandintas daugiau kaip 60 dienų ir mažiau kaip 180 dienų; skersmuo – 310 mm ± 20 mm; šono aukštis – 80 mm ± 20 mm; svoris –6,6 kg ± 1 kg.

„Vecchio“ (brandintas): brandintas daugiau kaip 6 mėnesius; skersmuo – 290 mm ± 20 mm; šono aukštis – 80 mm ± 20 mm; svoris –6 kg ± 1 kg.

„Vecchio Selezione Oro“ (auksinės kolekcijos ilgai brandintas): brandintas daugiau kaip 12 mėnesių; skersmuo – 280 mm ± 20 mm; šono aukštis – 75 mm ± 20 mm; svoris –5,8 kg ± 1 kg.

„Vecchio Riserva“ (labai ilgai brandintas): brandintas daugiau kaip 18 mėnesių; skersmuo – 275 mm ± 20 mm; šono aukštis – 70 mm ± 20 mm; svoris –5,5 kg ± 1 kg.

Sūrio „Piave“ savybės:

Riebumas: „Fresco“ – 33 % ± 4 %, „Mezzano“ – 34 % ± 4 %, „Vecchio“ > 35 %.

Baltymų kiekis: „Fresco“ – 24 % ± 4 %, „Mezzano“ – 25 % ± 4 %, „Vecchio“ > 26 %.

— Skonis: pradžioje saldus ir pieniškas, ypač „Fresco“ tipo, tačiau taip pat jaučiamas ir „Mezzano“ tipo sūryje. Brandinamo sūrio skonis darosi vis stipresnis, kol pamažu tampa vis intensyvesnis ir pilnesnis, o ilgiau brandintų sūrių – aštrokas.

— Sūrio žievė: aiški, minkšta ir skaidri „Fresco“ tipo sūryje, brandinant tampa dar storesnė ir kietesnė, „Vecchio“, „Vecchio Selezione Oro“ ir „Vecchio Riserva“ tipų sūryje tampa kieta, tamsios spalvos, įgaunanti okros atspalvį.

— Konsistencija ir išvaizda: „Fresco“ tipo sūris – neakytas, kompaktiškas, šviesiai geltonos spalvos ir vientisas, tačiau brandinamas įgauna tamsesnę spalvą ir tampa sausesnės, labiau grūdėtos ir trapesnės konsistencijos. Visų tipų sūryje gali būti leidžiamos mažos skylutės ir nežymūs nelygumai (sluoksniavimasis), tačiau neleidžiama, kad susidarytų aiškiai matomos ir (arba) dėl propiono rūgšties bakterijų veiklos atsirandančios skylutės.

3.3. Pašarai (taikoma tik gyvūniniams produktams) ir žaliavos (taikoma tik perdirbtiems produktams)

Melžiamų karvių racionas turi atitikti šiuos reikalavimus:

ne mažiau kaip 70 % pašarų ir 50 % sausųjų pašarų turi būti pagaminti gamybos vietovėje, nurodytoje 4 punkte, kuri visa yra kalnų teritorijoje.

Racione negali būti tokių pašarų:

— pramoninių vaistinių pašarų;

— tiesiogiai vartojamų šviežių daržovių, vaisių ir rapsų;

— karbamido, karbamido fosfato, biureto.

Sūris „Piave“ gaminamas tik iš Beluno provincijos pieno, kurio bent 80 % primelžiama iš gamybos vietovei būdingų galvijų veislių, t. y. veislių Bruna Italiana, Pezzata Rossa Italiana, Frisona Italiana, Grigio Alpina, galvijų ir šių veislių galvijų mišrūnų.

Kitos naudojamos žaliavos taip pat atitinka vietinės tradicijos kriterijus. Naudojamos specialios raugo ir išrūgų kultūros, gaminamos vietoje, iš Beluno provincijos pieno ir paruoštų išrūgų, kuriose yra fermentų, priklausančių pirminiams kamienams.

Raugo kultūros rūgštingumas – 10 °SH/50 ± 3.

Išrūgų kultūros rūgštingumas – 27 °SH/50 ± 3.

3.4. Specialūs gamybos veiksmai, atliktini nustatytoje geografinėje vietovėje

Visas gamybos procesas (pieno gamyba, titravimas, terminis apdorojimas, pirminių kultūrų gamyba, pieno sutraukimas, pylimas ir (arba) formavimas, spaudimas ir žymėjimas, palikimas nusistovėti prieš brandinimą, sūdymas ir brandinimas) turi vykti 4 punkte nurodytoje vietoje.

3.5. Specialios produkto registruotu pavadinimu pjaustymo, trynimo, pakavimo ir kt. taisyklės

—

3.6. Specialios produkto registruotu pavadinimu ženklinimo taisyklės

Produkto pavadinimas „Piave“ žymimas vertikaliai ant viso šono priešinga kryptimi pasikartojančiu įrašu (aukštis – 70 mm ± 5 mm).

Ant kiekvienos sūrio pakuotės turi būti nurodyta gaminio partija, iš kurios galima nustatyti pagaminimo dieną, mėnesį ir metus. Partijos kodas turi būti užrašytas ant šono arba ant pakuotės.

Ant kitos pakuotės pusės uždedama etiketė, kurioje užrašyta:

— „Piave“ saugoma kilmės vietos nuoroda („Denominazione d’Origine Protetta“);

— „Fresco“, „Mezzano“ arba „Vecchio“ („Vecchio Selezione Oro“ – „Vecchio Riserva“);

— gamintojo prekės ženklas arba komercinis pavadinimas.

4. Glaustas geografinės vietovės apibūdinimas

Sūrio „Piave“ gamybos vietovė yra Beluno provincijos teritorija.

5. Ryšys su geografine vietove

Visa Beluno provincijos teritorija yra kalnų vietovėje ir jos geografines ribas sudaro kalnų virtinės, kurios Beluno teritoriją rytuose atskiria nuo Friulio-Venecijos Džulijos srities, pietuose – nuo Veneto lygumos, esančios Trevizo ir Vičencos provincijose, vakaruose – nuo Trentino-Alto Adidžės, o šiaurėje – nuo Austrijos. Visą teritoriją nuo šiaurės iki pietų ir pietryčių kerta upė Pjavė, kurios ištakos – Peralbos kalnas Visdendės slėnyje, Komeliko teritorijoje – pačioje šiauriausioje Beluno provincijos dalyje.

Kalnų virtinių išsidėstymas, t. y. Dolomitų kalnai šiaurės vakaruose ir Alpių prieškalniai pietryčiuose, kartu su Pjavės upe, tekančia per visą sritį, sukuria ypatingą aplinką, kuri skiriasi nuo gretimų vietovių – vidutinis metinis kritulių kiekis yra labai didelis, o vidutinė mažiausia metinė temperatūra mažesnė nei kaimyninėse vietovėse. Tokios ypatingos aplinkos sąlygos – temperatūra ir lietingumas – leidžia vystytis būdingai kalnų rūšių augmenijai. Beluno provincijos teritorija yra Italijos Alpėse, Dolomitų kalnų vietovėje, ir joje yra du svarbūs parkai: Beluno dolomitų nacionalinis parkas („Parco Nazionale delle Dolomiti Bellunesi“) ir Ampeco dolomitų gamtos regioninis parkas („Parco Naturale Regionale delle Dolomiti d’Ampezzo“).

Visa Beluno provincijos teritorija yra kalnuota. Kadangi nėra lygių vietų ir kalvų, taip pat dėl zonos aukščio ir nuokalnių, visa Beluno provincijos teritorija klasifikuojama kaip ūkininkauti nepalanki vietovė, tačiau dėl tų pačių ypatybių ji tinka pieno ir sūrio gamybai. Beluno provincija išsiskiria dideliais ganyklų plotais, kurie apima apie 13 000 hektarų, iš kurių vienam galvijui tenka 4,38 hektaro – daug daugiau nei kaimyninėse teritorijose (0,67 hektaro vienam galvijui).

Sūrio „Piave“ savybės:

— išskirtinės skonio savybės skirtingais brandinimo etapais, priklausančios nuo proteolizės ir lipolizės procesų, vykstančių dėl dviejų rūšių kultūrų ir pirminių mikroorganizmų sąveikos;

— kieta masė, nes nėra fermentacijos dujų;

— pieno aromatas, kuris yra stipresnis mažiau brandintame produkte;

— skonis, kuris pamažu tampa intensyvesnis ir pilnesnis, ilgiau brandinant – aštrokas, tačiau nebūna labai aštrus – tai savybės, kuriomis pasižymi darnus, unikalus ir atpažįstamas sūrio „Piave“ skonis.

Šios kokybės savybės susijusios su dviem pagrindiniais veiksniais:

a) gamybai naudojamas pienas yra riebesnis ir turi daugiau baltymų nei pienas iš kitų vietovių (netgi iš kitų Veneto vietovių). Sūriui „Piave“ gaminti naudojamas tik Beluno provincijos pienas: jo vidutinis riebumas (3,93 %) ir baltymų kiekis (3,35 %) yra didesni nei pieno iš kitų Veneto provincijų (3,69 % riebumo ir 3,27 % baltymų) ar lyginant su nacionaliniu vidurkiu (3,7 % riebalų ir 3,28 % baltymų);

b) gamybai naudojamos būdingos pirminės pieno mikrofloros. Raugo ir išrūgų kultūros, naudojamos sūriui „Piave“ gaminti, yra vietiniai produktai, gaminami iš pieno ir paruoštų išrūgų, kuriuose yra fermentų, priklausančių pirminiams kamienams. Kadangi jie gaminami pačioje vietovėje, iš šių natūralių kultūrų išsivystanti mikrobinė flora yra tam tikras geografinės gamybos vietos mikrobiologinis atspaudas; sudėtingos reakcijos, kurios vyksta tarp skirtingų organizmų, gali būti laikomos vienu iš veiksnių, lemiančių ypatingas juslines sūrio „Piave“ savybes.

Sūrio „Piave“ juslinės ir maistinės savybės susijusios su tam tikrais kalnų vietovės, kurioje jis gaminamas, geografiniais, aplinkos ir gamybos bruožais.

Sūriui „Piave“ gaminti naudojamo pieno, kuriame yra daugiau riebalų ir baltymų, išskirtinės savybės yra gyvulininkystės kalnų vietovėse rezultatas.

Apskritai kalnų vietovės, o ypač Beluno provincija, pasižymi mažais pieno gamybos rodikliais. Primelžiamas pieno kiekis vienam hektarui Beluno provincijos nuolatinių ganomų plotų ir (arba) ganyklų (mažiau nei 10 litrų, palyginti su 272 litrais vienam hektarui ganyklų kitose provincijose) ir vienos karvės pieningumas (44 hektolitrų per metus, palyginti su srities vidurkiu 57 hektolitrais) yra daug mažesni nei kitų vietovių vidurkiai. Taip pat Beluno provincijoje ganyklose ganomų galvijų skaičius yra daug mažesnis nei kitose vietovėse ir kaimyninėse provincijose; kaip jau minėta, vienam galvijui tenkantis nuolatinis ganomas ir (arba) ganyklų plotas sūrio „Piave“ gamybos vietovėje yra 4,38 hektarai, t. y. daug didesnis nei gretimose vietovėse arba nei srities vidurkis (0,67 hektarai vienam galvijui).

Be to, dėl aplinkos sąlygų, pavyzdžiui, temperatūros ir vidutinio lietaus kiekio, kurie labai skiriasi nuo kaimyninių vietovių, vystosi kalnų vietovėms būdinga augmenija, kuri Beluno provincijos pienui suteikia išskirtinį aromatą, kuris jaučiamas ir sūryje „Piave“.

Dėl visų šių veiksnių – mažų pieno gamybos rodiklių ribotoje vietovėje, didelio ganyklų ploto, daug pašaro ir kalnų vietovėms būdingos augmenijos, naudojamos galvijų pašarui, – susidaro specifinė ekologinė niša ir tam tikros Beluno provincijoje melžiamo pieno kokybės savybės.

Šios savybės – ypatinga pieno kokybė kartu su pieninėje gaminamomis dviem pradinėmis natūraliomis kultūromis (raugo kultūra ir išrūgų kultūra) – yra ypatingas juslines sūrio „Piave“ savybes nulemiantys veiksniai.

Sūrio „Piave“ gamyba Beluno provincijoje perduodama iš kartos į kartą; jis pradėtas gaminti XIX a. pabaigoje, kai Italijos kalnų vietovėse buvo įsteigtos pirmosios bendruomeninės pieninės.

Pirmieji „Piave“ (tradicinės upės pavadinimas tradiciniam produktui) vardu pavadinti gaminiai pasirodė 1960 m., kai trečdalis iš 10 tonų pieno, tiekiamo į pieninę „Latteria Sociale Cooperativa della Vallata Feltrina“, kasdien buvo skiriama sūriams „Piave“ ir „Fior di Latte“ gaminti.

Sūrio „Piave“ pavadinimas kilęs iš to paties pavadinimo upės, kuri teka per Beluno teritoriją iš šiaurės į pietus ir pietryčius.

Šiandien vartotojai produktą gerai žino ir vertina, o nuo praėjusio amžiaus devintojo dešimtmečio dėl ypatingų ir būdingų savybių jam suteikti svarbūs apdovanojimai nacionaliniu mastu – apdovanojimas „Spino d’Oro“ 1986, 1992 ir 1994 m., atitinkamai, 23-ojoje, 26-ojoje ir 27-ojoje Tjenės sūrio gaminių parodoje („Mostra delle produzioni casearie di Thiene“) – ir tarptautiniai, kalnų sūriams skirtų renginių apdovanojimai – pirmasis „Buonitalia“ skonio apdovanojimas už geriausią eksportuojamą sūrį 2005 m. surengtoje kalnų sūrių olimpiadoje Veronoje, pirmasis apdovanojimas brandinto sūrio kategorijoje Pasaulio sūrių apdovanojimuose („World Cheese Awards“) Dubline ir 2007 m. Pasaulinėje maisto parodoje Maskvoje.

Nuoroda į paskelbtą specifikaciją

(Šio reglamento 6 straipsnio 1 dalies antra pastraipa)

Visą produkto specifikacijos tekstą galima rasti interneto svetainėje: http://www.politicheagricole.it/flex/cm/pages/ServeBLOB.php/L/IT/IDPagina/3335.

arba

tiesiogiai Žemės ūkio, maisto produktų ir miškų ūkio politikos ministerijos interneto svetainėje (www.politicheagricole.it), ekrano dešinėje viršuje spaudžiant nuorodą „Qualità“, paskui ekrano kairėje – „Prodotti DOP IGP STG“ (SKVN, SGN, GTG nuorodomis žymimi produktai) ir galiausiai – „Disciplinari di Produzione all’esame dell’UE“ (ES nagrinėjamos produktų specifikacijos).

(1) OL L 343, 2012 12 14, p. 1.